text: 
  Af
  
  Bjarne Reuter,
  
  forfatter.
  
  Der er sket Noget, hedder en roman af Joseph Heller. Det samme kan 
  man sige om forholdet mellem børn og voksne, pædagoger, lærere og 
  elever. For nogle er " det nye " kommet ganske uventet, for andre 
  som en logisk konsekvens af en af vor tids største brølere, når det 
  drejer sig om yngelpleje.
  
  Hvad tales der om? Der tales om de mange børn, der i dag udgør et 
  af folkeskolens allerstørste problemer, dem vi kalder for Bimmerbørnene,
   de små egotrippere, dem der dagen lang trykker sig selv af i 
  snuden på alt og alle. Dem vi møder på gaden, hujende, støjende, 
  selvpromoverende, veltalende, stærkt argumenterende. Alle dem, der 
  tilsyneladende har så meget selvtillid, at de er hævet over al kritik
  .
  
  Det nye for de arme lærere, der som bekendt har lagt ryg til mangt 
  og meget gennem de sidste tyve år, er, at disse Bimmer-problem-børn 
  ikke kommer fra de sædvanlige problemhjem, altså de brudte familier, 
  de sociale tabere, de udstødte, de kuede og de efterladte.
  
  
  
  